นายกรัฐมนตรี ไม่ประมาท แม้รายงานสาธารณสุขพบโควิด-19 สายพันธ์ุ BA.4 และ BA.5 ไม่มีอาการรุนแรง
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์  จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะ ผอ.ศบค.ไม่ประมาท แม้จะได้รับรายงานทางการแพทย์ว่า การแพร่ระบาดของโควิด-19 สายพันธุ์ BA.4 และ BA.5 ผู้ติดเชื้อส่วนใหญ่มีอาการไม่รุนแรง และได้สั่งเตรียมความพร้อมระบบสาธารณสุขไทยในทุกด้านทั้งการรักษา ศักยภาพเตียง ยา และเวชภัณฑ์อื่นๆ เพื่อเสริมความเข้มแข็งในการเปิดเสรีการใช้ชีวิต โดยย้ำว่า การสวมใส่หน้ากากอนามัยและการฉีดวัคซีน ยังเป็นหัวใจสำคัญที่จะช่วยลดความเสี่ยงในการติดเชื้อได้ โดยเฉพาะกลุ่มเสี่ยง คนที่มีโรคประจำตัว หรือผู้สูงอายุ ควรสวมใส่หน้ากากตลอดเวลาขณะออกจากบ้านและเข้ารับการฉีดวัคซีนเข็มกระตุ้นด้วยขณะที่รายงานภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 กุมภาพันธ์ 2564 - 12 กรกฎาคม 2565 รวม 140,544,783 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 57,048,077 โดส ผู้ได้รับวัคซีนเข็มที่ 2 สะสม 53,312,319 โดส และผู้ได้รับวัคซีนเข็มที่ 3 ขึ้นไปสะสม 30,184,387 โดส